Source: https://www.lokakuunliike.com/ll-uutiset/archives/03-2018
Timestamp: 2019-04-22 05:04:07+00:00
Document Index: 25179034

Matched Legal Cases: ['kko ', 'kko ', 'kko ', 'kko ', 'kko ', 'kko ']

Vain lapset ovat väkivaltaisia sijaishuollossa?
Lastensuojelun Keskusliiton (LSKL) julkaisema opas Turvallisesti sijaishuollossa – Väkivaltatyön keinoja lastensuojelulaitoksessa julkaisun perusteella voisi luulla, että sijaishuollossa ovat väkivaltaisia lähinnä lapset, joilta laitoksissa työskenteleviä aikuisia täytyy suojella.
Sijoitettuihin voi kuitenkin sijaishuollossa kohdistua väkivaltaa henkilökunnan, toisten aikuisten tai toisten sijoitettujen toimesta, karkaamisten, harrastusten, koulun, psykiatristen osastojaksojen ja kotilomien yhteydessä.
YK:n mukaan väkivalta ja lasten hyväksikäyttö eri muodoissaan on laitoksissa niin yleistä, että se suosittelee laitoksille vaihtoehtoisten ratkaisujen etsimistä väkivaltakokemusten välttämiseksi. (World Report on Violence, 2006.) Save the Children- järjestön mukaan laitokset ovat usein turvattomia lapsille ja altistavat heitä laiminlyönneille, väkivallalle ja seksuaaliselle hyväksikäytölle, joka jää usein raportoimatta ja vaille seuraamustoimia.
Sijoitettujen lasten ja nuorten hyvinvointi-tutkimuksessa kerrotaan, että erityisesti sijoitetut nuoret kohtaavat väkivaltaa tai sen uhkaa vanhempansa kanssa asuvia nuoria enemmän. Sijoitetuilla nuorilla oli viisinkertainen riski seksuaalisen väkivallan kokemukselle verrattaessa vanhempansa luona asuviin.
Lastensuojelun käsikirja kertoo, että rajoitustoimenpiteitä sijaishuollossa ovat yhteydenpidon rajoittaminen, aineiden ja esineiden haltuunotto, henkilöntarkastus, henkilönkatsastus, omaisuuden ja lähetysten tarkastaminen, omaisuuden ja lähetysten luovuttamatta jättäminen, kiinnipitäminen, liikkumisvapauden rajoittaminen, eristäminen ja erityinen huolenpito.
Rajoitustoimenpiteitä ei voi käyttää silloin kun lapsi on sijoitettuna avohuollon tukitoimena. Rajoitustoimenpiteet on aina kirjattava. Yhteydenpidon rajoittamista lukuun ottamatta rajoitustoimenpiteitä saa käyttää ainoastaan sijaishuollon laitoshoidossa. Jos sijoituspaikalla ei ole lain mukaan oikeutta rajoitustoimenpiteiden käyttämiseen, ei voida toimia siten, että toimenpiteitä tosiasiassa käytetään, mutta jätetään kirjaamatta ja asianmukaiset päätökset tekemättä.
Rajoitustoimenpiteitä käytetään yleisesti väärin. Esimerkiksi yhteydenpito on ihmisoikeus, jonka rajoittaminen ei voi perustua sosiaaliviranomaisen näkemykseen vaan lakiin.
Valvira on huolissaan itsemääräämisoikeuden toteutumisesta sosiaalihuollon ympärivuorokautisissa yksiköissä. Valviran teettämän kyselyn mukaan puutteita on todettu useassa yksikössä. Valviran selvityksen mukaan rajoitustoimenpiteitä käyttävät työntekijät eivät aina osaa erottaa, mikä on rajoittamista ja mikä normaalia kasvatusta. (Valvira 1:2013, 23.)
Lastensuojelun Keskusliiton väkivaltatyön opas listaa aluksi lapsiin kohdistuvan väkivallan muodot ja vakuuttaa, että lapsella on oikeus väkivallattomaan elämään kaikissa ympäristöissä, että lasta on suojeltava tehokkaasti väkivallan kaikilta muodoilta ja että lapsen osallistuminen edistää suojelua väkivallalta.
Sijaishuollon työntekijät voivat vesittää nämä periaatteet laillisesti ja harjoittaa lapsiin kohdistuvaa alistamista ja väkivaltaa luvallisesti kunhan löytävät sille kasvatuksellisen viitekehyksen, osaavat nimetä väkivallan lapsen edun mukaiseksi rajoittamiseksi ja fabrikoida sille perusteet.
Oppaan perustella sijaishuollon työntekijöiden kannattaa rynniä väkivaltatilanteisiin lapsen etu edellä. AVIn valituksista ja ohjauskirjeestä päätelleen ”rajoittaminen” ei kuitenkaan suju lainalaisesti. Rajoittamista käytetään lainvastaisesti vapaaehtoisissa avohuollon sijoituksissa- kouluttamattomien hoitajien ja sijaisvanhempien toimesta ja se jätetään usein kokonaan kirjaamatta. Kirjaamatta jättämisellä voidaan hävittää väärinkäytösten jäljet ja estää valvontaviranomaisten puuttuminen.
LSKL:n opas käsittelee lähes yksinomaan sijaishuollon työntekijöiden mielestä uhkaavia tilanteita ja kyseenalaisia keinoja puuttua niihin. Mukaan on otettu muodon vuoksi pari kokemusasiantuntijaa, joiden tärkeä viesti ei johda jatkotoimenpiteisiin tai muutosehdotuksiin. Kun nuoret kertovat, että haluavat aikuisten ottavan väkivallan puheeksi nuorten kanssa suoraan, ammattitaitoisesti ja nuorten tunteet hyväksyen, tutkija kuittaa pyynnön tyhjällä lupauksella paremmasta (Hoikkala, 2017, 41).
Käytännössä tutkijoilla ei ole uskallusta eikä aikomustakaan kysyä suoraan tai kuulla/sallia lasten ja nuorten omaa ääntä. Lasten väkivaltakokemusten tutkimiseen kuvitellaan tarvittavan käsinukkeja, fiktiivisiä tilannekuvauksia, erityisiä aikuislähtöisiä menetelmiä, mitä tahansa, joka mahdollistaa lapsen etuilun ja aikuisten tulkintavallan. Kokemusten sijaan halutaan tutkia puhetta, diskursseja. Sijoitettujen lasten ja nuorten tieto halutaan suodattaa tutkijoiden ja työntekijöiden tulkintojen, traumaterapian viitekehyksen ja lastensuojelun ja sijaishuollon edunvalvonta-apparaatin läpi. Vaikka lapset voisivat itse toimia tutkimusten tiedontuottajina, suunnittelijoina, toteuttajina ja raportoijina kuten Childrens Research Centerissä (Helavirta, Janus 15 (1), 2007, 32), heidän ei anneta. Asiantuntijat pelkäävät asiantuntijavallan ja sijaishuollon paljastuvan väkivaltaiseksi ja haluavat suojata itseään tältä tiedolta.
Ero tuntuu olevan yhtä hämärä ja väärinkäytetty kuin välittömän vaaran ja vaaran uhkan käsitteiden välinen ero kiireellisissä sijoituksissa.
Myös erot väkivaltaisen ja ärsyttävän tai häiritsevän käytöksen välillä ovat epäselvät ja kriteereitä sovelletaan eri tavoin laitosten sisällä ja välillä niin Suomessa kuin muuallakin (Restrictive Physical Intervention in Secure Children’s Homes, 13).
Haasteellisista asiakastilanteista samoin kuin niihin liittyvien koulutusten vaikuttavuuden arvioinnista on saatavilla todella vähän systemaattisia tutkimustuloksia minkään osallistujaryhmän osalta. Oppaassa (usein tulkinnanvaraiseen) väkivaltaan puuttumisen menetelminä esitellään- ilman pätevää kritiikkiä- liuta menetelmiä, joista osa on epätieteellisiä ja osa suorastaan vaarallisiksi todettuja.
Avekki/ kuvakaappaus Savonia
Avekki tulkitsee sanallisen erimielisyyden ja sekavuuden aggressioksi
AVEKKI-toimintatapamallissa pelkkä vaativa tilanne tai sanallinen erimielisyys tulkitaan keltaiseen vaaraluokkaan kuuluvaksi aggressioksi ja väkivallan uhaksi.
Lastensuojelun terapeuttisen laitoskasvatuksen mallinnus- työpaperi kertoo, että laitostyöntekijöiden peruskoulutus vaihtelee suomalaisissa laitoksissa, ammatillisen osaamisen odotukset ja vaatimukset vaikuttavat olevan epätäsmällisiä ja työntekijäkohtaisia ja voivat johtaa osaamiseroihin työntekijöiden välillä, joka voi osaltaan aiheuttaa valtataisteluja asiantuntijuudesta ja mahdollisesti ammatillisen osaamisen erojen vähättelyä.
Pitkän uran lastensuojelulaitoksissa tehnyt ohjaaja väittää, että sijoitettujen lisääntynyt aggressiivisuus on tosiasia, johon ei ole työkaluja. Hänen mukaansa lastensuojelun laitoshoidon pääongelmat ovat teorian korostaminen käytännön kustannuksella, uhriajattelu ja irrallisuus muusta yhteiskunnasta, alan naisvaltaisuus ja kyvyttömyys puuttua maahanmuuttajanuorten väkivaltaan ja muihin ongelmiin rasistileiman pelossa. Hän kehottaa palkkaamaan lisää ohjaajia erilaisten johtajien, hallintovirkailijoiden ja suunnittelijoiden sijaan.
Monet käytännön työtä tekevät väittävät, että laitoshoidon laatu vaihtelee luvattoman paljon. Jotkut laitokset hoitavat velvoitteensa lainalaisesti, toiset laistavat kaikesta mistä pystyvät ja toimivat rikollishautomoina halutessaan mielummin rahastaa sijoitetuilla kuin hoitaa, kouluttaa ja kasvattaa heitä.
Sijaishuoltoyksiköt ja niiden palvelut eivät välttämättä vastaa sijoitettujen tarpeita ja masentuneiden sekaan on voitu sijoittaa aggressiivisia käytöshäiriöisiä.
Kuvakaappaus elokuvasta Katuvarpuset
Hallittu fyysinen rajoittaminen (HRF) ei olekaan hallittua
Hallittu fyysinen rajoittaminen (HFR) tarkoittaa hankalissa asiakastilanteissa käytettävää ryhmätyömenetelmää, jonka avulla voidaan rajoittaa kontrolloimatonta ja mahdollisesti aggressiivista käyttäytymistä. Oppaan mukaan fyysinen rajoittaminen ei ole erillinen tekniikka, vaan sen tulisi olla osa yhteisön yleistä toimintatapaa.
Suljettujen ovien takana julkisen vallan käyttö muuttuu kuitenkin helposti yksityisen mielivallan käytöksi.
Menetelmän juuret juontavat psykiatrisessa hoitotyössä Englannissa ja Kanadassa käytössä olleeseen Control & Restraint -tekniikkaan. Tämän menetelmän käyttäminen johti kuitenkin usein sekaannukseen, vahingoittumisiin ja jopa kuolemiin rajoittamisprosessin kuluessa.
Opas kertoo, että aggressio- ja väkivaltatilanteiden jälkipuinnissa kiinnitetään huomiota tapahtuneen verbalisointiin ja toiminnan tarkoituksen kuvaamiseen: ”jouduttiin toimimaan näin, jotta”. Menetelmästä saa käsityksen, ettei väkivaltaiseen kiinnipitoon tarvitse oikeasti olla perustetta mutta lapselle tai nuorelle ei kuitenkaan saa jäädä sellaista käsitystä, että vahvemmat hallitsevat ilman perustetta, kuten he käytännössä tekevät.
Haasteellisen käytöksen ennaltaehkäisy ja hallinta (Management of Actual or Potential Aggression) eli systemaattinen MAPA®-menetelmä kehitettiin vastapainoksi itsepuolustukseen perustuville tai lukot ja ääriasennot sallineille menetelmille (esim. Control and Restraint) laitospotilaiden hyväksikäyttöön sotkeutuneella Reaside-klinikalla Englannissa 1980-luvun loppupuolella.
Ennakoivat MAPA®-menetelmät vahvistuivat kansainvälisen yritysfuusion myötä, jossa MAPA®-lisenssin uudeksi omistajaksi tuli yhdysvaltalainen Crisis Prevention Institute (CPI).
Kiinnipitoon on moni kuollut
Terapeuttinen kiinnipito ymmärretään hoidollisena toimenpiteenä, jonka teoreettinen tausta on varhaisen vuorovaikutuksen häiriöitä selittävissä psykoterapeuttisissa lähestymistavoissa, lähinnä psykoanalyysin teorioissa torjunnasta, catharsiksesta ja defenssimekanismeista sekä Robert Zaslowin raivonhallinta -terapiassa.
Terapeuttinen kiinnipito on yksi käytetyimmistä vahingollisiksi todetuista kiintymyssuhdeterapioista, joita käytetään lähinnä sijoitettujen ja adoptoitujen hoidossa. Kun lapsen vastustus on voitettu kiinnipitämällä häntä paikoillaan, lapsi taannutetaan infantiilille tasolle, jossa hänelle tarjotaan korvaaviksi oletettuja hoivakokemuksia esim. sylissäpitoa ja heijausta oletetun trauman lievittämiseksi. Menetelmän ideana on tuottaa ja edistää kiintymyssuhdetta uusiin hoitajiin tai sijaisvanhempiin ja saada lapsi tottelemaan. Menetelmä on johtanut useiden lasten kuolemiin ja muihin vahingollisiin seurauksiin.
Day (2002) ja Lundy (2005) ovat tarkastelleet kiinnipitoon liittyviä tutkimuksia ja niiden luotettavuutta. Monet kiinnipitoon liittyvät tutkimukset ovat tapaustutkimuksia tai tutkimuksien otos on ollut hyvin pieni, jolloin kiinnipidon vaikutuksia yleisellä tasolla on vaikea todeta. Fyysistä kiinnipitoa koskevissa tutkimuksissa on saatettu myös todeta, että lapsen ja kiinnipitävän aikuisen väliset suhteet paranivat kiinnipitämisen myötä, mutta nämä väittämät perustuivat vain aikuisten kokemuksiin. (Day 2002, 272–273; Lundy 2005, 135–137.) Lapsilta ei kysytty kokivatko he elämänlaatunsa parantuneen terapeuttisen kiinnipidon myötä, mikä heikentää tutkimusten uskottavuutta.
Kiinnipito lastenkodissa -menetelmää ja siihen sisältyvien fyysisten kiinnipitotekniikoiden käyttöä Suomessa on kehitetty yhteistyössä Defconsys Oy -nimisen yrityksen kanssa monen vuoden ajan. Yhtiön toimiala on itsepuolustuksen lisäksi järjestyksenvalvonta- ja henkilösuojaustehtävät, työvoiman vuokraus, urheilu- ja vapaa-ajanvälineiden ja -vaatteiden kauppa, tuonti ja vienti ja osakkeiden ja kiinteistöjen osto, myynti, vuokraus ja hallinta. Lastenkotien työntekijöitä koulutetaan menetelmän käytössä vuosittain kaksipäiväisessä -koulutustilaisuudessa, jossa ensimmäinen päivä koostuu menetelmän teoriaosuudesta, toinen kiinnipito-otteiden harjoittelusta.
Epätieteelliseksi ja jopa vaaralliseksi arvioitu ”turvaistava hoitomalli” hallitsi vuosikausia Hyvinkään sairaalan lastenpsykiatrian yksikköä. Tässä ”hoidossa” aggressiivisesti käyttäytyvä lapsi otetaan syliin ja pidetään tiukassa otteessa. Lapselle ei puhuta mitään eikä tilanteeseen johtanutta asiaa käsitellä jälkeenpäin. ”Hoidon” yhteydessä lasta ei saa päästää edes vessaan.
Rajoitustoimenpiteitä ei saa käyttää perusteetta eikä rangaistuksena
Hanna Tarkkisen mukaan kiinnipitoja on käytetty huomattavasti enemmän kuin niistä on tehty kirjauksia (2013, 663).
Tarkkinen korostaa, että ennakoinnin ja rangaistuksen logiikat eivät ole lastensuojelulain mukaisia. Päätöksen tulisi syntyä siinä tilanteessa, jossa toimenpiteen käyttö nähdään välttämättömänä (Saastamoinen 2010,152–154).
Jokainen rajoitustoimenpiteen käytön tilanne on harkittava erikseen ja jokaisesta käytetystä rajoitustoimenpiteestä pitää laatia aina erillinen päätös.
Rajoitustoimenpiteitä ei myöskään voi käyttää seuraamuksena. Näin ollen myöskään lapsen rankaiseminen rajoitustoimenpiteellä ei ole lastensuojelulain mukaista, vaikka sitä käytännössä tapahtuukin.
Nuorten mukaan erityisesti kotilomien ”polttaminen” tai yhteydenpidon rajoittaminen tärkeisiin ihmisiin ovat erittäin ankaria rangaistuskeinoja (Vario ym. 2012, 25–26, 28.) Huomaamatta on jäänyt, että ne ovat myös laittomia.
MAPA-opetusta/ kuvakaappaus Lappeenrannan Sanomat
Suomalaisten koulutusten puutteena olivat elvytystaitojen ja potilaan voinnin seuraamisen sisältöjen puuttuminen, sekä potilaan tiedottaminen/ mukaanotto aggressionhallintaan.
Kaikki sijaishuoltoa koskevat parannusehdotukset ovat kuitenkin turhia jos lastensuojelun asiakashankintaa, tietoperustaa, laillisuusvalvontaa, päätöksentekoprosesseja ja rahoitusta ei korjata ja sijaishuollon edunvalvojiksi ryhtyneet sosiaalityöntekijät saavat kenenkään puuttumatta lastata sijaishuoltoon sijoituksiaan vastustavia ja lastensuojelusta hyötymättömiä koulupudokkaita," vuorovaikutushäiröisiä", erityislapsia ja psykiatrista hoitoa tarvitsevia.
Perhekodin äiti, sosiaalityöntekijä Raili Miettinen kertoo:
"Olen myös etuoikeutetussa asemassa siinä, että saan jatkuvasti ensikäden tietoa meillä sijoituksessa olleilta aikuisilta lapsilta, kuinka he ovat huostaanoton ja sijoituksen kokeneet.
Käsitykseni siitä, kuinka tärkeitä lapselle syntymävanhemmat ovat ja kuinka vähän sijoituksilla saadaan hyvää aikaa lapsen elämälle ja tulevaisuudelle vahvistuu jatkuvasti.
Lapsemme ovat kertoneet, että vain vanhempien päihteidenkäytön tuoma epävarmuus ja turvattomuus tai väkivallan uhka ovat olleet oikeanlainen peruste ottaa heidät pois syntymäperheestä. Muut perusteet he ovat kokeneet vääränlaisina."
Valitettavasti lastensuojelu on mielivaltaisista käytännöistään ja vahingollisesta toimintakulttuuristaan kiinnipitävä yhteisö, joka ei luovu saavutetuista eduistaan ilman kansalaisten, lainsäätäjien, päättäjien ja valvontaviranomaisten painostusta.
Nykyiset fyysisen rajoittamisen kriteerit, menetelmät, koulutukset, päätöksentekoprosessit, valvontamenetelmät, toimintakäytännöt tai kirjaustavat eivät takaa sen paremmin rajoittamisen turvallisuutta kuin lainalaisuutta.
Samoin kuin lastensuojelu, nykymuotoinen fyysinen rajoittaminen voi ilman korjaustoimia kääntyä pikemminkin väkivallaksi kuin toimia väkivallan ehkäisynä.
https://www.julkari.fi/bitstream/handle/10024/132319/Tyo%CC%88paperi_2017_23_netti%20%282%29.pdf?sequence=1
http://www.theseus.fi/handle/10024/21577
http://www.bbc.com/news/uk-30383191
https://www.theguardian.com/commentisfree/2016/dec/06/prison-approved-restraint-techniques-kill-children-alternatives-prisons-mmpr
https://www.choiceforum.org/docs/ncb.pdf
CTM palkkasi lastenkoteihinsa ammattihenkilöstön sijaan järjestyksenvalvojia- johtaja suhmuroi säätiörahoja itselleen
CTM:n hallitus : Markus Mäkelä, Satu Annala, Teemu Annala, Tina Mäkelä ja Tuomas Mäkelä/ kuvakaappaus CTM
Erityislapsille sosiaali- ja terveyspalveluja tuottava CTM Oy on käyttänyt työvuoroissaan säännöllisesti järjestyksenvalvojia, töitä on teetetty ilman lepoaikoja ja ylitöistä ei ole maksettu asiallisia korvauksia, muistutetaan 31. tammikuuta ja 7. helmikuuta Aviin tehdyissä kanteluissa.
CTM Oy Sosiaali- ja terveyspalvelut on suomalainen perheyritys, joka väittää tuottavansa laadukkaita lastensuojelun sijaishuollon palveluita viidessä lastenkodissa Turussa ja Mynämäellä. CTM:llä on ISO9001:2008 -standardin mukainen sertifioitu laatujärjestelmä. Yrityksen mukaan " CTM Oy Sosiaali- ja terveyspalvelut tunnetaan lastensuojelun osaajana, jossa työntekijöillä on vahvan lastensuojelun substanssiosaamisen lisäksi monimuotoista erityisosaamista".
CTM:llä on Mynämäessä kaksi erityisyksikköä ja yksi pienryhmäkoti ja Kakskerrassa kaksi pienryhmäkotia.
Yrityksellä on toimintaa myös Satakunnassa (Ravanikoti) ja Hämeessä ( Mansikkapuisto).
CTM omistaa mm. Myllylinnan, Merilinnan ja Hovilinnan pienryhmäkodit, Verso ja Nuppu- erityisyksiköt ja tarjoaa sijoituspaikkojen lisäksi itsenäistymisasuntoja, yksityiskoulun, jälkihuoltoa, perhetyötä ja avohuollon ja sijaisperheiden tukipalveluita.
PRH:n eli patentti- ja rekisterihallituksen mukaan Kiinteistö Oy Mynämäen Niittylinna, TTM-Kiinteistöt Oy ja CTM Sosiaali- ja terveyspalvelut ovat CTM:n palvelujohtajan, SMP:n entisen kansanedustajan Tina Mäkelän omistuksessa tai määräysvallassa ja hän on niissä hallituksen puheenjohtaja, kertoo wikipedia.
Yrityksen eri tavalla profiloituneet lastenkodit on suunniteltu tarjoamaan ympärivuorokautista laitoshoitoa koko lapsuuden ja nuoruuden ajaksi. " Mynämäellä porttiajattelun mukaan lapsi voi joustavasti siirtyä pienryhmäkodista erityislastenkotiin ja päinvastoin tuen tarpeen muuttuessa sekä 16 vuotta täytettyään muuttaa samassa pihapiirissä sijaitsevaan itsenäistymisasuntoon. Kaikki talot ja niiden henkilökunta tulevat yhteisen pihapiirin ja toiminnan kautta tutuksi. Lastenkotien pihapiirissä oleva oma Pihakoulu mahdollistaa lasten koulunkäynnin haastavissakin tilanteissa. Tarvittaessa koulutyötä on mahdollisuus suorittaa myös kotikoulussa".
Turun Sanomiin yhteyttä ottanut CTM:n työntekijä muistuttaa, että edes vartiointiliike ei voi lähettää järjestyksenvalvojaa vartijan koulutuksella koulukoteihin eikä yksityisen sosiaalihuollon toimipisteisiin.
Julkisen sosiaalihuollon toimipisteisiinkin tarvitaan järjestyksenvalvojan asettamiseen poliisin lupa. Jos järjestyksenvalvojia käytetään järjestyksenpitoon liittyvissä tehtävissä, hänellä on oltava vartijakoulutus.
Aviin tehdyn kantelun mukaan CTM:ssä järjestyksenvalvojia on otettu töihin järjestyksenvalvontayrityksen kautta. Alun perin perusteena on ollut aggressiivisesti käyttäytyvien lasten ja nuorten rauhoittaminen. Myöhemmin järjestyksenvalvojia on pyydetty säännöllisiin työvuoroihin ohjaajan työhön ympäri vuorokauden. Heille on annettu tehtäviä, jotka kuuluvat vain sosiaali- ja terveydenhuollon ammattilaisille.
Aviin tehdyn kantelun mukaan CTM:n Mynämäen ja Kakskerran yksiköissä on käytetty järjestyksenvalvojia viimeisen kolmen vuoden aikana vähintään 1 500 tuntia.
Työntekijän mukaan CTM:ssä on rikottu myös vuorokausi- ja viikkolepoaikoja.
– On työntekijöitä, jotka ovat tehneet lähes 200 tuntia töitä kolmessa viikossa. Nämä säännöllisen työajan ylittäneet tunnit on aiemmin korvattu tunti tunnista, kunnes asiaan puututtiin loppuvuodesta 2017.
Ylitöistä ei ole korvattu kenellekään vuosiin. Jos jollekin on maksettu niin niitä ei voi olla muutamaa henkilöä enempää. Viimeiseltä kolmelta vuodelta on useita tapauksia, joissa työntekijä on voinut tehdä yli 24 tuntia putkeen töitä ilman minkäänlaista varallaoloa tai muutakaan lepoa, työntekijä kertoo.
Hänen mukaansa CTM tarjosi työntekijöilleen mahdollisuuden kerätä ylityötunteja työaikapankkiin. Käytännössä se johti siihen, että kolmen viikon jaksosta kertyneet ylityöt miinustettiin osittain seuraavassa jaksossa tai myöhemmin.
– Viime kesänä 2017 paljastui ettei yrityksellä ole ollut koskaan käytössä koko työaikapankkia. Asiaa perusteltiin sillä että on tapahtunut sanallinen väärinymmärrys. Kaikille työntekijöille on kuitenkin tietääkseni kerrottu työhaastattelussa yrityksellä olevan käytössä työaikapankki.
CTM Oy:n luottamusmies Jackson Shuudifonya kertoo olevansa tietoinen tilanteesta.
– Onhan tässä minulle tuttuja elementtejä, mutta en voi sen enempää ottaa asiaan kantaa, Shuudifonya kertoo Turun Sanomille.
CTM Oy:n toiminnanjohtaja Minna Hurme ei anna selkeää vastausta siihen, käyttääkö yritys järjestyksenvalvojia tehtävissä, jotka kuuluvat vain sosiaali- ja terveydenhuollon ammattilaisille.
JHL:n Lehtonen: Tässä unohdetaan työsuojelullinen näkökulma kokonaan
JHL:n sopimustoimitsija Veikko Lehtonen kertoo tuntevansa hyvin CTM:n toimet työaikaa koskevassa asiassa. Hänen mukaansa vastaavanlaista toimintaa harjoitetaan yksityisissä hoiva-alan yrityksissä muuallakin Suomessa.
– Se on valitettavan yleistä ja on selvästi lisääntynyt viime vuosina, Lehtonen kertoo.
Hänen mukaansa työnantaja tulkitsee 51 viikon tasoittamisjakson niin, että yksittäisen kolmen viikon jakson aikana voidaan teettää töitä yli äärirajojen.
– Tässä unohdetaan työsuojelullinen näkökulma kokonaan. Tapauksiin on puututtu ja niihin tullaan puuttumaan, Lehtonen toteaa.
Sosiaalihuollon ylitarkastaja Tiina Ronkamo Lounais-Suomen aluehallintovirastosta käsittelee vuosittain suuren joukon lastensuojelua koskevia kanteluita. Useimmat niistä ovat aiheellisia. Turhia kanteluita on vähän.
– Täällä käsiteltävistä kanteluista noin viidennes ei ole johtanut hallinnolliseen ohjaukseen. Mikäli asiaa ei ole käsitelty muistutuksena, asian laadusta riippuen se voidaan siirtää muistutuksena käsiteltäväksi.
Tällä hetkellä hänellä on käsittelyssä 18 lastensuojeluun liittyvää kantelua.
Valviraan otetaan yhteyttä usein lastensuojelua koskevissa asioissa. Lastensuojelun sijaishuoltoa koskevat yhteydenotot ja kantelut liittyvät pääasiassa sijaishuoltoyksiköiden menettelytapoihin, lasten saamaan kohteluun, käytettyihin rajoitustoimenpiteisiin sekä henkilöstön määrään ja osaamiseen.
– Vanhustenhuollon jälkeen lastensuojeluasiat ovat yleisimpiä sosiaalihuollon asioita, joista meihin otetaan yhteyttä, kertoo ylitarkastaja Marita Raassina Valvirasta.( TS 15.3.2018)
Turun AMK kouluttaa CTM:n työntekijöitä psykiatriseen osaamiseen
CTM Oy Sosiaali- ja terveyspalvelut ja Turun AMK solmivat sopimuksen koulutusyhteistyöstä vuonna 2015. CTM:n työntekijöille on suunniteltu koulutusohjelma, jonka tavoitteena on henkilöstön psykiatrisen osaamisen vahvistaminen.
Koulutuksessa keskitytään lasten psyykkiseen oirehdintaan, kiintymyssuhdeteoriaan sekä työskentelyyn psykiatrisesti sairastuneiden lasten ja nuorten kanssa.
– Asiakkainamme on merkittävä määrä Länsi- ja Etelä-Suomen kuntia ja kuntayhtymiä, CTM:n toimitusjohtaja Teemu Annala kertoo. – Uskomme, että keskittymällä erityisosaamiseen ja tekemällä työtä asiakkaista välittäen pystymme vastaamaan yhä kovenevaan kilpailuun. Se edellyttää rohkeaa panostusta henkilöstön koulutukseen ja osaamiseen kehittämiseen.
Asiakasnäkökulmasta on vaikeaa arvioida kumpi on suurempi riski erityislapsille: Kouluttamaton/ pikakoulutuksen saanut aggressiivinen järjestyksenvalvoja vai aggressiivisesti häiriöitä metsästävä psykoanalyysin virheelliset teoriat omaksunut sosionomi.
CTM:n palvelujohtaja suhmuroi säätiöiden varoja omiin taskuihinsa- LSKL palkitsi ansiomitalilla
SMPn entinen kansanedustaja Hannu Suhonen ja hänen ex-vaimonsa, saman puolueen entinen puheenjohtaja, CTM:n palvelujohtaja Tina Mäkelä ovat siirtäneet säätiöiden varoja itselleen ja yrityksilleen vakuudettomina lainoina yli miljoonan euron arvosta useiden vuosien aikana.
Turun Sanomien mukaan patentti- ja rekisterihallituksen (prh) mukaan useiden säätiöiden johdossa toimiva turkulainen aviopari on lainaillut säätiöiden rahoja luvattomasti itselleen ja yrityksilleen.
Kahden eri säätiön rahoja on lainattu säätiölain vastaisesti useiden vuosien aikana yhteensä yli miljoona euroa.
Väärinkäytösepäily koskee kahta säätiötä: Ida ja Lauri Reinikaisen säätiöitä sekä Aino-Maria Rannan säätiötä.
– Kun näitä lainoja on annettu perhepiirissä ja myöskin perheen määräysvallassa oleville yrityksille, niin tässä on lainoitettu perheen yritystoimintaa säätiön varoilla, yhdistys- ja säätiörekisteripäällikkö Juha Viertola prh:sta kuvailee.
Yhteiskunnan vähäosaisten tukemiseen tarkoitetun Ida ja Lauri Reinikaisen säätiön asiamiehenä on toiminut entinen kansanedustaja ja SMP-vaikuttaja Hannu Suhonen. Hänellä on ollut asiamiehenä oikeus päättää säätiön rahankäytöstä, mutta Suhonen on säätiölain vastaisesti lainannut yhteensä yli miljoona euroa silloiselle vaimolleen ja tämän kahdelle yritykselle. Suhosen ex-puoliso on SMP:n entinen puheenjohtaja Tina Mäkelä.
Mäkelä ja Suhonen ovat myös istuneet nuorten raittiustyöhön tarkoitetun Aino-Maria Rannan säätiön hallituksessa. Siellä he ovat kolmannen hallituksen jäsenen kanssa lainanneet rahaa Mäkelän yritykselle TTM-Kiinteistöt Oy:lle sekä Suhoselle itselleen yli 100 000 euroa.
Juha Viertolan mukaan kaikki lainat on maksettu korkoineen takaisin, eikä säätiöille ole aiheutunut taloudellista vahinkoa (TS, 14.6.2013 ).
Vakuudettomat lainat ovat vuodelta 2011. PRH:n mukaan lainoista on 13 kirjallista velkakirjaa. Niistä neljä on suoraan Tina Mäkelän nimissä, kaksi Kiinteistö Oy Mynämäen Niittylinnan, kolme TTM-Kiinteistöt Oy:n ja neljä CTM Sosiaali- ja terveyspalvelujen nimissä.
PRH:n mukaan firmat ovat Tina Mäkelän omistuksessa tai määräysvallassa ja hän on niissä hallituksen puheenjohtaja.
PRH:n mukaan varojen lainaaminen suoraan Mäkelälle on säätiölain vastaista. Yhtiöille myönnetyt lainat eivät ole lain ”sanamuodon vastaisia”, mutta menettelyä ei pidetä hyvän hallinnon suositusten mukaisina. PRH katsoo, että Suhonen säätiön hallituksen jäsenenä ja asiamiehenä on toiminut törkeästi lain vastaisesti.
Kokonaissumma on säätiön talouden kannalta merkittävä, sillä se on peräti 60 prosenttia säätiön omaisuudesta.
Kirjanpidon mukaan säätiöllä on omaisuutta runsaat 1,4 miljoonaa euroa.
Tilintarkastajat huomauttivat säätiön hallitusta säätiölain vastaisesta toiminnasta vuoden 2011 tilintarkastuskertomuksessa (TS, 24.2.2013).
Lastensuojelun Keskusliitto on myöntänyt CTM:n palvelujohtajalle ja yrittäjälle Tina Mäkelälle vuonna 2016 hopeisen ansiomitalin. LSKL:n ansiomitalin myöntämisen perusteet ovat seuraavat:”Hopeinen lastensuojelumitali voidaan antaa henkilölle, joka on vastuullisessa asemassa ansiokkaasti suorittanut johtavaa, luovaa ja maan lastensuojelua suoranaisesti tai välillisesti edistävää työtä. Hopeinen ansiomitali on liiton korkein huomionosoitus.”
Saksan hallitus asettaa komission tutkimaan lastensuojelun ja perheoikeuden epäkohtia
Trennungsväter- järjestön lasten oikeuksien aktivisti Thomas Penttilä on lähettänyt Lokakuun Liikkeelle seuraavan kirjeen:
"Kuten olen jo aiemmin teille kertonutkin, yhdistyksemme on jo useiden vuosien ajan arvostellut Saksan lastensuojelun laatua. Lapsia otetaan aiheetta huostaan, toisaalla taas lapset eivät saa kipeästi kaipaamaansa apua niin millään. Lastenkodeissa rikotaan räikeästi ihmisoikeuksia.
Vaikka huostaanottojen määrä on tuplaantunut kymmenessä vuodessa, edelleen Saksassa kuolee joka vuosi 130-150 lasta perheväkivallan tai heitteillejätön uhrina. Suuri osa näistä lapsista on ollut lastensuojelun asiakkaita.
Olemme toistuvasti valittaneet olosuhteista YK:n ihmisoikeusneuvostoon ja EU:n vetoomusvaliokuntaan. Molemmat ovat vaatineet Saksaa korjaamaan tilanteen mutta mitään edistystä ei ole tapahtunut.
Olemme rohkaisseet vanhempia valittamaan Euroopan ihmisoikeustuomioistuimeen, EU:n vetoomusvaliokuntaan sekä kirjoittamaan kansanedustajille Berliiniin.
Viimeisten kahden vuoden aikana poliitikot ja perheministeriö ovat pikkuhiljaa alkaneet myöntää, että ehkä kyseessä onkin systemaattinen ongelma eikä vain "muutama valitettava yksittäistapaus".
Asiaa on vauhdittanut myös median kasvava huomio epäkohtiin ja raportit täysin käsittämättömistä lastensuojelutapauksista, jotka ovat johtaneet lasten kuolemaan.
Joissakin tapauksissa lapsia oli tahallisesti sijoitettu narkomaaneille ja jopa tunnetuille pedofiileille. Räikeitä korruptiotapauksia on paljastunut mutta ne eivät ole johtaneet rikoskäsittelyihin.
Lastensuojelun ammattilaiset ovat myöntäneet tehtailevansa valituksia liiasta työmäärästä esimiehilleen. Tällä tavalla he pystyvät välttämään rikosoikeudellisen vastuun jos joku lapsi kuolee tai vahingoittuu heidän laiminlyöntiensä vuoksi.
Vaikka joka viikko kuolee kolme lasta, tiedämme vain kaksi tapausta viimeisten kymmenen vuoden ajalta kun lastensuojelun työntekijä on tuomittu kuolemaan johtaneesta laiminlyönnistä.
Kun lapsi kuoli viranomaisen valvonnasta huolimatta nälkään, sai työntekijä kuuden kuukauden ehdollisen vankeustuomion. Toisessa kuolemantapauksessa oli tuomio 90 päiväsakkoa. Hoitava lääkäri oli tehnyt useita lastensuojeluilmoituksia perheväkivallasta mutta viranomainen ei ryhtynyt toimiin. Lopulta poika joutui isäpuolensa tappamaksi.
Saksassa oli syksyllä vaalit ja seikkaperäisten hallitusneuvottelujen jälkeen hallitusta päästään vihdoin muodostamaan. Hallituksen muodostavat oikeistokonservatiivi CDU/CSU sekä sosiaalidemokraatit. Samat puolueet muodostivat hallituksen myös viime vaalikaudella.
Hallitusohjelmasta löytyy nyt ennennäkemätön kohta. Hallitus aikoo perustaa parlamentaarisen tutkintakomission selvittämään lastensuojelun ja perheoikeuden epäkohtia.
Komissio ei aio kuulla vain ammatti-ihmisiä vaan nimenomaan myös kansalaisten kokemuksia. Komission tekemän selvityksen jälkeen on aikomus tarkistaa onko näissä asioissa parantamisen varaa.
Aloite komissiolle tuli CDU/CSU-ryhmän perhepolitiikasta vastaavalta Marcus Weinbergiltä. Weinbergin kotikaupungissa Hampurissa paljastuu toistuvasti lastensuojeluskandaaleita vaikka asiaan on kiinnitetty osavaltiotasolla huomiota jo useiden vuosien ajan.
Tietääksemme tämä on ensimmäinen kerta kun eurooppalainen maa asettaa lastensuojelunsa näin laajaan tarkkailuun.
Koska lastensuojelun ongelmat Suomessa ovat täsmälleen samat kuin Saksassakin, sopii toivoa että Suomen eduskunta ottaisi mallia ja asettaisi vastaavan tutkintakomission.
Kopio tästä viestistä menee kansanedustajille Juho Eerola, Hjallis Harkimo sekä Pauli Kiuru."
https://www.lokakuunliike.com/ll-ulkomaat/saksan-tuomioistuin-lapsen-kohtalo-on-syntya-huonoon-perheeseen
https://www.lokakuunliike.com/ll-uutiset/nkmr-tayttaa-20-vuotta-joulukuussa
Lastenkodin johtaja, SDP:n poliitikko Ari Marjeta syytteessä lapsen hyväksikäytöstä
Ari Marjeta kuvakaappaus YLE
SDP:n kansanedustajaehdokas ja Lieksan entinen valtuustopomo on syytteessä lapsen seksuaalisesta hyväksikäytöstä.
Pohjois- Karjalan käräjäoikeus käsittelee toukokuussa Lieksan kaupunginvaltuutetun Ari Marjetan seksuaalirikossyytettä.
SDP:n kunnallisjärjestö ei ollut tietoinen syytteestä.
Marjeta on ollut aktiivinen politiikassa sekä Lieksassa että puolueessaan SDP:ssä. Viime vaalikauden (2013-17) ajan Marjeta toimi Lieksan kaupunginvaltuuston puheenjohtajana. Huhtikuussa 2017 järjestetyissä edellisissä kuntavaaleissa Marjeta sai 191 ääntä ja tuli valituksi valtuustoon.
Helmikuussa 2017 Marjeta pyrki puolueensa SDP:n varapuheenjohtajaksi. Hän sai puoluekokouksessa suhteellisessa vaalissa 368 ääntä eli noin 200 ääntä vähemmän kuin kolmanneksi varapuheenjohtajaksi valittu ehdokas.
Koulutukseltaan Marjeta on teologian maisteri. Lastensuojelun puolella hän on suorittanut lastensuojelun perhetyön erikoistumisopinnot Pohjois-Karjalan ammattikorkeakoulussa Joensuussa.
Marjetalla ei ole biologisia lapsia mutta hänellä on viisi sijoituslasta.
Marjeta työskenteli myös toimittajana ja rehtorina muun muassa lukiokoulutusta tarjoavassa opistossa. Lisäksi Marjeta on toiminut Kuntaliiton valtuustossa sekä erilaisissa muissa poliittisissa tehtävissä.
Nykyään hän toimii isänä perhekodissa, jonka yhteydessä toimii myös kehitysvammaisten palvelukoti ja muita palveluita.
Marjeta on saanut Suomen Leijonan ansioristin sekä yrittäjän timanttiristin 30-vuotisesta yrittäjätoiminnasta.
Yrityksen nimi on Humaniores Oy, mutta yrityksellä on useita aputoiminimiä ja liikenimiä kuten Topinka.
Topinka-yhteisöllä on toimintaa kahdessa paikassa Lieksassa: Kylänlahdella ja Merilässä. Topinkaan kuuluvat mm. monikulttuurisuuden kysymyksiin erikoistunut perhekoti sekä kehitysvammaisten tehostetun palveluasumisen yksikkö. Toukokuusta lähtien yrityksen toimitusjohtajana on toiminut Maarit Marjeta.
Merilän entiselle koululle perustettiin viime kesänä lastensuojeluyksikkö Nuutti. Perhekodin ja palveluasumisen lisäksi Topinka-yhteisöllä on majoitus- ja ravintolatoimintaa.
Ari Marjeta omistaa 74 prosenttia Topinka-yhteisön taustayhtiöstä Humaniores Oy:stä, kertoo sanomalehti Karjalainen.
Marjeta perusti yrityksen vuonna 1986 ja se toimi vuoteen 2001 asti nimellä Juankosken Sanomat Oy. Marjeta oli Juankosken Sanomien päätoimittaja vuosina 1986 – 1996. Yrityksen nimen lisäksi myös Ari Marjetan nimi on muuttunut. Miehen sukunimi oli alun perin Kankkunen.
Saku Timosen mukaan kansanedustaja ja eurovaaliehdokas Jussi Halla-aho on jättänyt Marjetan jääviydestä kirjallisen kysymyksen, josta Halla-aho on kertonut kirjoituksessaan Kysymys kunnallisesta mamubisneksesta.
Lapsen seksuaalisesta hyväksikäytöstä epäilty Marjeta pitää epäilyä ja syytettä perättömänä.
- Perhekodissamme ja kaksi vuotta sitten perustetussa kehitysvammaisten aikuisten tehostetun palveluasumisen yksikössä Vennyssä on ollut tähän mennessä yhteensä noin 30 lasta – omia lapsia minulla ei ole, mutta olen saanut kasvattaa näin suuren joukon hyvin läheisiksi muodostuneita sijoituslapsia, mistä olen hyvin kiitollinen, hän esittäytyi SDP:n puoluekokoukselle vuosi sitten.
Huuhaa valtaa lastensuojelua
Erilaiset epätieteelliset, vääriä positiivisia kaltoinkohtelulöydöksiä ja muita haittoja aiheuttavat puoskarointimenetelmät ja terapiat ovat löytäneet tiensä myös lastensuojeluun.
Lasten tunnetaitokoulutusten alla myydään erilaisia new age- teorioita ja -terapioita, joiden vaikuttavuutta ei ole tutkittu tieteellisesti. Osaa voi pitää jopa haitallisina.
Sen sijaan, että ammattikorkeakoulut ja yliopistot opettaisivat sosiaalityön opiskelijoita tunnistamaan ja torjumaan huuhaan, ne ovat ruvenneet kutsumaan mm. epätieteellisiä lastensuojelun tarpeen tunnistusmenetelmiä kaupittelevia sijaishuollon edunvalvojia luennoimaan opiskelijoilleen. Ei ihme, että lastensuojelun arvioinneista on tullut oikeusturvariskejä.
Lastensuojelun järjestöjen, kansanopistojen ja yksityisten yritysten lisäksi huuhaata kaupittelee mm. Tampereen yliopisto. Yliopiston nettivun mukaan "tunnetaitokoulutus on tarkoitettu pedagogisen, hoidollisen, terapeuttisen sekä sosiaalialan työntekijöille, jotka työskentelevät lasten ja lapsiryhmien kanssa päätoimisesti tai avustavissa tehtävissä tai aikovat sellaisiin tehtäviin".
Lasten Tunnetaito-ohjaajakoulutuksessa kouluttajina toimivat koulutuksen kehittäjä Anne-Mari Jääskinen sekä hengitysterapiaohjaaja ja tunnekehoterapeutti Sari Saario.
Koulutuksessa on mukana mm. kehoterapia (body psychotherapy), tunteiden vapautustekniikka EFT (Emotional Freedom Techniques) sekä väkivallaton vuorovaikutus NVC (Non Violent Communication). Kaikki ovat nk. huuhaata eli uskomus-/ vaihtoehto-/ lumehoitoja, jotka voivat aiheuttaa vakavia haittoja niiden kohteille.
– On ollut mahtavaa huomata, miten paljon tunnetaitojen tukemisesta ollaan kentällä kiinnostuttu ja tarve koulutuksiin nähdään tärkeänä. Kysyntä koulutuksiin on ollut suurta, ja tuntuu helpottavalta, että voimme siihen vastata nyt paremmin ja laajemmin, Jääskeläinen iloitsee.
Emotionaalisesta turvattomuudesta perheissä huolehtivan Jääskeläisen soisi kiinnostuvan myös omien koulutustensa turvallisuudesta ja tieteellisestä pätevyydestä. Tunnetaidot ja - koulutukset ovat tärkeitä ja juuri siksi ne pitää irroittaa new age- opeista ja huuhaasta.
Annamari Heikkilän mukaan ihmiset haksahtavat huuhaa-juttuihin, koska ne tarjoavat mahdollisuuden hyvästä tulevaisuudesta ilman, että itse joutuisi näkemään asian eteen paljon vaivaa.
NLP:n voittokulku lastensuojeluun ja opetustoimeen
NLP (Neuro-Linguistic Programming) on tehokas mieleenvaikuttamisen strategia. NLP:tä luonnehditaan asenteena, metodologiana ja teknologiana; saavutusten teknologiana, menestyksen tieteenä ja subjektiivisen kokemuksen rakenteen oppina. Vaarallista on NLP:n ja tavallisen arkipuheviestinnän näennäinen samankaltaisuus. Tätä korosti jo M. Erickson, joka puhui potilaan parhaaksi tapahtuvasta salavaikuttamisesta. Ilpo Salmen mukaan ”klassinen hypnoosi on turvallisempaa, koska session alku ja loppuhetki ilmoitetaan.”
NLP on levinnyt moniin lastensuojelun ja opetustoimen koulutuksiin ja sitä käytetään yleisesti sijaishuoltolaitoksissa ja lastensuojeluyrityksissä esim. Merikratos Oyssä.
Pesäpuu ry:n nimissä ja välineillä järjestetään epäilyttäviä koulutuksia esim. lastensuojelutarpeen selvittämiseksi. Huolestuttavaa on orwellilaisten NLP ja NVC- tekniikoiden vahva rantautuminen lastensuojeluun ja yhdistyminen jo valmiiksi sekaviin lastensuojelutarpeen selvityskoulutuksiin. Moni Pesäpuun välineitä käyttämään opettava ”kouluttaja” tai ”valmentaja” ilmoittaa olevansa NLP praktitioner.
Lastensuojelutarpeenselvitys.fi, empowermentmap.fi ja voimaannuttavakartta.fi sivustoja ylläpitänyt Kristiina Strandèn (entinen Kristiina Waltari ) on toiminut kouluttajana lastensuojelutarpeen selvityksissä yhdessä Päijät- Hämeen Lapsiperheiden tuen yksikön päällikkö Niina Viholaisen kanssa. Naiset markkinoivat NLP: tä ja ovat myös kouluttaneet sosionomeja Lahden ammattikorkeakoulussa.
NLP- koulutuksia järjestetään säännöllisesti lastensuojelun tiimeille. Termi NLP - praktioner löytyy yhä useamman lastensuojelun kouluttajan, työntekijän, toimintaterapeutin, neuropsykiatrisen valmentajan, lastensuojelun edunvalvojan ja lastenkodin työntekijän CV:stä.
NLP- Master Practitioner on myös LAPE- hankkeen Hackenyn mallin eli systeemisen lastensuojelun toimintamallin kouluttaja hypnoosilääkäri Pekka Aarninsalo, jota Itä-Suomen yliopiston medikalisaatiotutkija, dosentti Markku Myllykangas on kritisoinut puoskaroinnista.
NLP - Aggressiivisesti markkinoituja uskomuksia
”Lääketieteen tohtori Hannu Lauerman mukaan psykoterapiana käytetyn NLP:n erottaa monista muista hoitomuodoista mm. poikkeuksellisen estottomien markkinointiväitteiden käyttö.
Tietyssä mielessä se epäilemättä kuitenkin on vaikuttava: se antaa harjoittajalleen itseluottamusta heittäytyä intensiiviseen vuorovaikutussuhteeseen potilaan tai ”asiakkaan” kanssa. Se, seuraako tästä hyvää, pahaa vai jotain siltä väliltä, riippunee ongelman luonteesta ja terapeutiksi ryhtyneen henkilön muusta koulutuksesta, persoonallisuudesta ja osaamisesta.
Näyttö NLP:n vaikuttavuudesta verrattuna ilman sitä toteutettuun kommunikointiin puuttuu kokonaan, vaikka mullistavan tehokkaaksi väitetty menetelmä teki näyttävän esiinmarssinsa jo 1980-luvun alussa. Ei ole syytä edes epäillä, etteikö NLP:ssä kuvattuihin käytäntöihin mieltynyt ja helposti optimismiaan muihin tartuttava persoona saata saada hyvää aikaan. Markkinointiväitteiden poikkeuksellisen railakkuuden vuoksi on kuitenkin ehdottomasti kysyttävä, mitä objektiivista näyttöä menetelmän tehosta tai peräti erityisestä tehosta on verrattuna muihin vuorovaikutustapoihin..PubMed- tietokannassa ei ole NLP:n erityistä tehoa osoittavia tutkimustuloksia vielä vuonna 2011.
NLP:tä koskevat markkinointiväitteet ja näyttö ovat siis jyrkästi ristiriidassa keskenään.
Lauerma kehottaa suhtautumaan skeptisesti NLP:tä harjoittavien itsearviointiin:
"Psykoterapiatutkimuksessa ammatinharjoittajan tai työntekijän mielikuviin nojaava arviointi todettiin jo 1980-luvulla toimimattomaksi, sillä siihen vaikuttaa tavattoman paljon mm. omaa työtään arvioivan henkilön itsekriittisyys. Koska se on heikointa psykopaattisilla persoonilla, he kuuluvat todennäköisimmin siihen ryhmään, joka kertoo loistavista tuloksista..
Jos näennäisesti luonnontieteellinen kvasiterminologia kannustaa siihen niitä, jotka eivät muuten vuorovaikutukseen usko, niin metodilla on myönteisiä vaikutuksia samaan tapaan kuin esimerkiksi uskonnoilla tai spirituaalisilla suuntauksilla, jotka tähdentävät lähimmäisen huomioon ottamista.
Jos menetelmän markkinointi on hyvin hyökkäyshenkistä ja jos se houkuttelee koulutukseen mukaan henkilöitä, joiden perustiedot hoidettavista häiriöistä ovat suppeat, syntyy myös vakavia ongelmia ja vaaroja. Niitä syntyy myös, jos NLP innostaa ammatilliseen toimintaan henkilöitä, joita toisten manipulointi itsessään palkitsee, tai jotka käyttävät sitä omien päämääriensä saavuttamiseen. ”
Lauerma/ Skeptikko 3/ 2011)
New age - menestystarina
NLP:n kehittäjät John Grinder ja Richard Bandler osuivat kultasuoneen kirjoillaan The Structure of Magic I ja II. Heidän oppinsa levisivät liike-elämän koulutuksiin sekä lukuisiin itsensäkehittämisoppaisiin ja ”kuinka tulla miljonääriksi” -bestsellereihin. NLP lupasi opettaa eräänlaista ajatustenlukutaitoa mm. silmien liikettä tulkitsemalla. Sen mukaan mieli on ohjelmoitavissa kuten tietokone; NLP on tarvittava ohjelmisto. Mielikuvaharjoitusten avulla ihminen pystyy tekemään periaatteessa mitä tahansa: oppimaan vaikka pelaamaan shakkia kuin Garri Kasparov tai muuttamaan ikävän menneisyytensä mieleisekseen.
Grinder ja Bandler lupasivat ihmisille menestyksekästä ja tasapainoista elämää tekniikoidensa avulla, mutta tekijöitään se ei ole auttanut: ystävykset riitautuivat ja päätyivät käräjöimään oikeudesta käyttää NLP-termiä. Nuoremman ja villimmän Richard Bandlerin huume- ja asesekoilut huipentuivat vuonna 1986, kun hän istui oikeudessa new age -uskovaisen seurapiiriprostituoidun Corine Christensenin murhasta syytettynä. Tapauksesta tehtiin amerikkalaistyylinen julkkisoikeudenkäynti, ja syyte raukesi, kun Bandlerin kannattajat yhteiskunnan eri aloilta käyttivät vaikutusvaltaansa hänen avukseen. Tapaukseen korviaan myöten sekaantunut Bandler sai kävellä ulos oikeustalosta ilman minkäänlaista tuomiota, vaikka hän oli vain tunteja ennen Christensenin murhaa uhkaillut ampuvansa tämän aivot pellolle.
Nykyisin NLP™ on rekisteröity tuotemerkki, jonka oikeudet ovat yhä aktiivisesti kouluttavalla Bandlerilla. Hänen henkilökulttinsa ympärillä toimiva maailmanlaajuinen NLP Society pyrkii saamaan yksinoikeuden NLP-kurssittamiseen. Suomessa NLP Societya edustaa NLP-yhdistys ry, joka kertoo vuodesta 1990 kouluttaneensa maassamme tuhansia eri alojen ammattilaisia.
Esittelykurssille pääsee kohtuukustannuksella, mutta hinnat nousevat erilaisten ”pätevyyksien” mukaan: NLP Practitioner, NLP Master Practitioner, NLP Trainer, NLP Trainer’s Trainer, NLP Personal Coach, DHE (Design Human Engineering) Trainer, DHE Specialist jne… Hinnat vaihtelevat muutamasta sadasta tuhansiin euroihin, ja trainersertifikaatit pitää uusia kahden vuoden välein.
Kalliine kursseineen ja laitteineen NLP:tä onkin toisinaan verrattu skientologiaan. Dr. Bandler uskottelee aiheesta kiinnostuneille NLP:n olevan tiedettä, mutta kriitikoiden kyselyihin hän selittää niin tohtorin arvonimen kuin tieteellisyysväitteidenkin olevan väärinkäsitystä. Ja mitäpä tuolla on väliä, koska ”se toimii” – ainakin liiketoiminnan kannattavuudesta päätellen.
NVC- orwellilaista uuskieltä ja psyykkisen terrorin väline
Väkivallaton vuorovaikutus (Non violent communication) NVC sai alkunsa, kun Marshall Rosenberg työskenteli 1960-luvun alussa helpottaakseen eri etnisistä taustoista olevia ihmisiä sopeutumaan kouluihin ja organisaatioihin Pohjois-Amerikassa.
Väkivallatonta vuorovaikutusta kutsutaan myös kirahvikieleksi vastakohtana ilkeäksi ja näykkiväksi nimetylle shakaalikielelle (wolf language).
Väkivallattomasti puhuminen ei kuitenkaan tee kielestä väkivallatonta.
Lisäksi suurin osa kommunikaatiosta, jopa 80% tapahtuu non- verbaalisesti.
Väkivalta lähtee asenteista, käsityksistä ja persoonallisuudesta. Aggressiivinen ihminen pysyy aggressiivisena riippumatta siitä miten sanansa muotoilee.
Väkivallattoman viestinnän oppiminen ei vielä tarkoita, että viesti itsessään olisi väkivallaton. Keith Artisanin mukaan väkivallattoman viestinnän oppineet ovat jopa muita loukkaavampia.
Sen sijaan, että olisivat vaihtaneet kieltä ja puhetta edeltävän asenteensa, he oppivat antamaan väkivallattoman vaikutelman, teeskentelemään rakentavaa vuorovaikutusta.
Väkivallattoman kielen harjoittaminen aiheuttaa vain lisää hämmennystä. Pehmennetyt väkivallan sanat ovat vaikeampia tunnistaa, erityisesti jos niitä lausuva on vakuuttunut kielen väkivallattomuudesta.
Morten Tollboll pitää subjektivismin ja relativismin yhdistävää NVC:tä psyykkisen terrorin välineenä.
Voi hyvin kuvitella miten lastensuojelun ”konsultti” tai ”valmentaja” saattaa lisäuhriuttaa lastenkotiasukkia NVC:llä ja mitätöidä tämän aiheellisenkin kritiikin ja traumaattiset kokemukset ”shakaalipuheeksi” .
Tutkimaton tunteiden vapautustekniikka EFT (Emotional Freedom Techniques)
Tunteiden vapautustekniikan menetelmää ei ole testattu. Professori Tony Stewart myöntää, että tutkimus oli vain lievistä mielenterveysongelmista kärsiville annetun naputusterapian palveluarviointi, ei vaikuttavuustutkimus.
Mitään näyttöä siitä, että juuri naputtelu aiheutti voinnin muutoksen, ei ole. Ihmisten vointi kohenee luonnollisesti, erityisesti jos heidän ongelmansa ovat lieviä. Jopa puolet masennuspotilaista toipuu vuodessa itsestään.
McCaslin on julkaissut katsauksen EFT- tekniikkaa koskevista tutkimuksista ja väittää, että tutkimuksissa on liian pienet otoskoot ja riittämättömät kontrolliryhmät. Tutkimusten vaikuttavuutta koskevat johtopäätökset vedetty ilman tilastollista merkitsevyyttä, tutkimuksissa ei ole tietoja keskeyttäneiden potilaiden määrästä, ei sokkotestausta eikä plasebo-efektin kontrollointia.
Terapia ei vahingoita potilaita välittömästi sellaisenaan mutta voi vahingoittaa potilaita jotka tarvitsisivat tutkitusti vaikuttavaa hoitaa viivästyttämällä käypään hoitoon hakeutumista ja huijaamalla heitä.
Terapian käsikirjassa väitetään terapian kykenevän parantamaan mm. allergioita ja syöpää- sairauksia, jotka hoitamattomina voivat tappaa nopeasti.
Kehoterapia valemuistojen tuottajana
Erityisen vahingollisiksi valemuistojen tuottajaksi ovat osoittautuneet psykoanalyysin virheelliseen olettamaan repressoituneesta muistista (mm. Loftus 1995) perustuvat trauma-, regressio- ja kehoterapiat, joita monet lastensuojelulaitokset tarjoavat.
Hannu Lauerman mukaan kaikki DID:n ( dissosiatiivinen identiteettihäiriö) oireet voidaan periaatteessa saada aikaan psykoterapiassa. Jos potilas on hyvin suggestioherkkä ja hauraassa tilassa ja terapeutti on erityisen kiinnostunut DID:stä, tarvittavat ainekset ovat kasassa.
Jani Kaaro kertoo kuinka " tavallisin valemuisto syntyykin terapiassa, jos terapeutti ei ota huomioon valemuiston syntymisen mahdollisutta. Näin on erityisesti tapauksissa, joissa terapeutti uskottelee potilaalleen traumaattisten kokemusten unohtuvan tietoisuudesta, mutta säilyvän alitajunnassa tai kehossa. Jos terapeutti lisäksi uskottelee, että traumaattinen muisto voidaan jollakin tekniikalla – kuten hieromalla tai silmänliiketerapialla – palauttaa mieleen, valemuiston syntymisen riski on suuri. Tällaisen valemuiston ongelmaa syventää vielä se, että ihmiset voivat myös traumatisoitua asioista, joita ei ole koskaan tapahtunut".
Suomessa pahamaineisen Pohjola- kodin- omistavan Nuorten Ystävät ry:n pääsihteeri Arja Sutela toimii Traumaterapiakeskus ry:n hallituksen puheenjohtajana.
Uskomushoitoja ei rajoita eikä valvo kukaan
NVC, EFT ja kehoterapia ovat uskomushoitoja, joita ei rajoita Suomessa mikään laki. Vaikka niiden vaikuttavuutta ei ole osoitettu tieteellisesti, se ei tarkoita etteivätkö ne voisi toimia, mikäli niihin uskoo. Uskomushoito perustuu plasebon tehoon.
Plaseboksi eli lumeeksi kutsutaan valmistetta tai hoitomuotoa, jolla ei ole todettua lääketieteellistä vaikutusta. Myös negatiivinen plasebo, nosebo, tunnetaan; sillä tarkoitetaan potilaan lumeesta saamia haittavaikutuksia. Plasebo on siis potilaan hoitamiseen ja lääkärintyöhön liittyvä rituaali kokonaisuudessaan. Lumevaikutuksen ytimessä on potilaan ja hoidon tarjoajan välinen hoitosuhde.
Plasebo- vaikutus on todellinen. Tiivistetysti positiivisen ennakko-odotuksen luominen tuottaa positiivisen vasteen ja päinvastoin.
Hesse Karlsson käyttää termiä toivoefekti: kun hoidon tarjoaja pitää yllä potilaan toiveikkuutta ja saa potilaan tuntemaan, että tämä on osaavissa käsissä, hän samalla tukee toipumisjärjestelmien käynnistymistä.
Plasebon käyttöön liittyy monia eettisiä ongelmia. Yksi näistä on erilaisten epäilyttävien hoitometodien oikeuttaminen plaseboefektiin vedoten, toinen lahkopiirteitä omaavien vahingollisten yhteisöjen syntyminen uskomushoitojen ympärille.
Lumehoitaja ei saa tehdä diagnooseja ja lumehoitoja käytettäessä ei voi luvata sairauden paranemista. Niitä ei saa käyttää vakavasti sairailla, eikä saa luvata perusteettomia. Mitä vakavampi on sairaus, sitä vaarallisempia ovat katteettomat lupaukset hoidon tehosta.
Aikuisella ihmisellä on oikeus tehdä myös itseään ajatellen typeriä päätöksiä, kunhan hänelle on annettu asiallinen informaatio päätöksensä pohjaksi.
Lapsella puolestaan ei ole velvollisuutta alistua aikuisen typeriin päätöksiin tai tutkimattomiin hoitoihin edes silloin kun ne tehdään aikuisen määrittelemän lapsen edun nimissä.
Jokainen voi koostaa kotitarpeiksi hoitoja mistä hyvänsä hoitofilosofioista/menetelmistä ja uskoa mihin haluaa.
Eri asia on uskomushoitojen ammattimainen käyttö esim. lastensuojelussa tai aktiivinen markkinointi sosiaali- ja terveydenhuollon ammattilaisille , joka tulee sanktioida.
Markku Myllykankaan mukaan erityisen huolestuttavaa on se, että järjenvastaisia terveysväittämiä levittävät ja myyvät tahot sekä lahkomaiset terapialiikkeet vaikuttavat jo terveyspolitiikassa.
Erilaisiin uskomushoitoihin lastensuojelussa törmäävä voi tehdä niistä valituksen Valviraan.
Myös Psykologiliiton pitäisi puuttua lastensuojelussa markkinoituihin valemuistoja tuottaviin trauma-, keho- ja regressioterapioihin.
http://www.briankonik.com/bad-therapy/
Lastensuojelun puhtauskultti osa 2
Professori Beverly Skeggs/ kuvakaappaus Listal
Symbolinen lika ei häviä siivoamalla
Perhetyöntekijän sotkuiseksi määrittelemä koti on yhä yllättävän yleinen huostaanoton peruste.
Sosiaalityöntekijät suhtautuvat kuitenkin karsaasti asiakkaille annettavaan siivousta sisältävään kotiapuun ja ovat pyrkineet karsimaan sosiaalityöstä pois perheille käyttökelpoisen konkreettisen kotityön, jonka katsotaan heikentävän alan arvostusta.
Perhetyöntekijätkin haluavat olla mielummin pikkupsykiatreja kuin arjen auttajia ja kieltäytyivät pitkään fyysisestä auttamistyöstä.
Sosiaalityön pysyväksi muodostuneen asenneongelman tulosta on, että arvostettava ammatillisuus sosiaalityössä tarkoittaa etäisyyttä likaisina pidettyihin asiakkaisiin ja konkreettiseen auttamistyöhön.
Perhetyöntekijöiden kirjauksessa kolme tyhjää limsapulloa muuttuu kotoa "löydetyksi jätteeksi ", kun kirjauksen kohteena on sosiaalihuollon asiakas. Siinä missä yläluokkainen mt-häiriöinen äiti nähdään vain yksityisessä psykoterapiassa hoidettavana traumatisoituneena ja tuettavana persoonana, työväenluokkainen äiti määritellään pakkohoitoa ja puuttumista tarvitsevaksi mielisairaaksi ja puutteelliseksi vanhemmaksi, jonka vanhemmuus on hukassa.
Asiakkaiden oletettu likaisuus tai pahuus tuntuu olevan enemmän symbolista kuin materiaalista laatua. Tämä paljastuu sosiaalityöntekijöiden kyvyttömyydessä eritellä huostaanoton perusteita tai vastata kysymykseen minkä tulisi muuttua, jotta huolta ei olisi.
Huoli ei perustu mihinkään korjattavaan tai sovitettavaan asiakkaan tekoon ( syyllisyyteen) vaan sosiaalityöntekijän varmuuteen kaikkien lastensuojeluun päätyneiden asiakkaiden häpeällisestä ja salatusta ominaislaadusta, jonka paljastamisesta on tullut sosiaalityön sisältö ja puuttumistoimien oikeutus. Pelätty poikkeavuus on sosiaalisen kontrollin väistämätön seuraus.
Antropologi Mary Douglasin mukaan likaantumisen pelko on poikkeavuuden pelkoa. Lika loukkaa järjestystä, stigmatisoi ja tekee kantajastaan muita huonommaksi merkityn ihmisen.
Filosofi Sara Ahmed käyttää käsitettä sticky kuvaamaan affektien tarttuvia, ruumillistuneita kulttuurisia merkityksiä. Ahmedille affektit ovat paitsi psykofyysisiä myös ennen kaikkea sosiaalisia. Affektit toimivat kuten talous, jossa tavaroita ja merkkejä vaihdetaan ja kierrätetään. Tunteet eivät sijaitse subjektissa, merkissä tai tuotteessa, vaan ne muodostuvat kierrätyksen tuotteena. Yksittäinen subjekti on affektien talouden (tai vaihdannan) solmukohta, ei sen alku tai päämäärä. Tunteiden sivuttainen tai pitkittäinen liike muodostuu ja toimii aina suhteessa johonkin. Tunnetalous on siis sosiaalista, materiaalista ja psyykkistä. (Ahmed 2004, 45–46.)
Lika ei tartu mutta siihen liitetyt affektiiviset merkitykset tarttuvat likaisiksi luokiteltuihin ihmisiin.
Valta toimii tunteiden kautta (Harding & Pribram 2002; ks. myös Hemmings 2005) ja tunteita voi pitää esimerkiksi yhtenä eriarvoisuuden uusintamisen areenana (Harding & Pribram 2002). Emootioiden ja affekteiden teoreettinen ymmärtäminen on tärkeää etenkin silloin, kun tunteet toimivat, tai niitä käytetään, meitä vastaan (Gorton 2007).
Likaiseksi ja arvottomaksi määrittely on vallankäyttöä, sosiaalisen kontrollin keino ja heruustekniikka.
Lika jakaa sosiaalisesti. Likaiseksi mielletty ihminen on kelvoton ihminen, jota saa ja pitää neuvoa ja kasvattaa.
Kunnioitettavuus ja symbolinen puhtaus luokan tunnusmerkkinä
Sosiologian professori Beverley Skeggs, joka on tutkinut identiteetin ja toiseuden käsitteitä mm. yhteiskuntaluokan ja sukupuolen näkökulmasta, on todennut että kunnioitettavuus (engl.respectability), sen omaaminen tai sen puuttuminen, on yksi kokonaisvaltaisimmista luokan tunnusmerkeistä.
Se on jotakin, mitä kaikki tavoittelevat, mutta joka ei ole tasapuolisesti kaikkien ulottuvilla. Kunnioitettavuus on Skeggsin mukaan eräs tärkeimmistä mekanismeista jonka avulla jotkin ryhmät on patologisoitu "toisiksi", ei-kunnioitettaviksi, ja toisten ryhmien asema kunnioitettavina normalisoituu.
Työväenluokka on käsite, johon on liittynyt avoimen negatiivisia mielikuvia. Skeggsin mukaan työväenluokkaisuus ymmärretään likaiseksi, keskiluokkaisuus taas neutraaliksi ja tavoiteltavaksi.
Niin muuttumisleikeissä kuin perhetyössä työväenluokkaiset tavikset pääsevät likaisuudestaan ja kohtuuttomista tavararöykkiöistään eroon.
Konmaritus samoin kuin perhetyö ovat sekä kodin että sen asukkaan muuttumisleikkejä ja tie kohti kunniallisuutta ja kunnollisuutta.
Johanna Hiitolan väitöskirjassa (2015) huostaanottopäätöksiä määritteli lasten kaltoinkohtelun sijaan pikemminkin sosiaalityöntekijän näkemys perheen kunnollisuudesta esim. koulutus, varallisuus ja etninen tausta.
Skegsille kunnollisuus on uudelleen määriteltyä säädyllisyyttä eli puhtautta, kohtuullisuutta ja itsensä hillitsemistä.
"Kunnollisuus on sitä ettei ole kohtuuton, että on puhdas. Tai esimerkiksi jos tarkastellaan lastenhoitoa: joko annat uskomattoman määrän huomiota lapsillesi – tai sitten et – ja äärimmillään siitä, mihin luokkapositioon kuulut. Yksi avaimista on se, ettei ole seksuaalisesti kohtuuton, että on absoluuttisesti hillitty ja rajoitettu seksuaalisuuden suhteen.
Joten siis seksuaalisuus, hygienia, tavat ja käytöstavat ovat myös avaimia siihen. Ettei ole liian läpinäkyvä, liian äänekäs ja liian vulgaari, kaikki piirteitä, jotka on aina liitetty työväenluokkaisiin naisiin. Kyse on erilaisten käytäntöjen kirjosta, jotka kaikki perustuvat naiseuden ympärille, erityiseen naiseuden työstöön, se on erittäin luokka- ja genderspesifi yhdistelmä. Käynnissä on jotain todella kieroutunutta ja se koskee luokan tuottamista uudella tavalla symbolisen arvon ja moraalisuuden kautta. "
Lastensuojelu työväenluokan "puhtauden" valvontana
Lastensuojelussa köyhiin naisiin ja erityisesti yksinhuoltajaäiteihin on liitetty seksuaalisuutta koskevia määrittelyjä, kuten irstas, siveetön tai langennut, joilla vihjattiin prostituutioon.
Köyhien naisten seksuaalisuuden ja elämäntavan kontrollin mahdollistanut irtolaislaki kumottiinkin Suomessa vasta 1986.
Kansanedustaja, tutkija Anna Kontula kirjoittaa blogissaan: "Aikanaan lastensuojelu syntyi nimenomaan köyhien perheiden kasvatustyön kontrolliin. Vaikka kukaan ei sitä ääneen sanokaan, jossain määrin luokkaluonne on säilynyt: käsittelemistäni pienten lasten huostaanotoista kaikki olivat työväenluokkaisia perheitä, kun taas sekä sosiaaliviranomaiset että luottamushenkilöt tulevat lähinnä keskiluokasta. Keskiluokkaiset ihanteet näkyivät myös huostaanottoperusteissa: koulumenestyksellä oli niissä toistuvasti keskeinen osuus (pakkovalmentautuminen työkyky-yhteiskuntaan) ja niin äitien kuin tyttärienkin kohdalla perusteena oli seksuaalinen käyttäytyminen, mitä miesten ja poikien tapauksissa ei ollut (poikkeuksena yksi insestiepäily). Joko Tampereella kaikki pervot ovat naisia, tai sitten kyse on sukupuolittuneesta seksuaalisuuden kontrollimekanismista."
Kontula kertoo kuinka "uuteen pestiini Tampereen lasten ja nuorten palvelujen lautakunnassa kuuluu paikka myös jaostossa, jossa käsitellään lähinnä yksittäisiin lapsiin ja nuoriin kohdistuvia viranomaistoimenpiteitä.
Yksittäisistä tapauksista en tietenkään voi kirjoittaa, mutta yleisvaikutelmaksi jäi hengästyttävä kulttuuriero jaoston jäsenten ja päätösten kohteiden välillä. Ei varmaan missään muualla ole luottamushenkilöiden tunkkainen keskiluokkainen pikkuporvarillisuus lyönyt niin lujaa silmille kuin täällä.
Erityisen ikävää tämä on tietenkin siksi, että kyse on edelleen nimenomaan tyttöjen seksuaalisuuden kontrolloinnista. En ole törmännyt tapaukseen, jossa poikien varhaisia kokeiluja nähtäisiin ongelmana. Tämä on erityisen kummallista viimeaikaisen tutkimuksen valossa, jonka mukaan 8-luokkalaisista (n. 14-vuotiaista) pojat olivat kokenet vakavaa seksuaalista häirintää yhtä usein kuin tytötkin. Siis: tyttöjen seksuaalinen aktiivisuus on ongelma silloinkin, kun se tapahtuu omasta halusta, poikien ei edes silloin kun se on tapahtunut nuoren tahdon vastaisesti. Millä vuosisadalla me oikein eletään?"
Anna Kontulan mukaan työväenluokka-termin ovat korvanneet kiertoilmaukset ”vähäosaiset”, ”syrjäytyneet” ja ”pienituloiset”. Kun luokat on hämärretty tai tehty jopa tunnistamattomiksi, syrjintä on helppo piilottaa yhteiskunnan rakenteisiin. Esimerkiksi toimeentulotukiasiakkaalla ei ole pankkisalaisuutta. Kansalaisten terveystiedot kuuluvat Suomessa yksityisyyden suojan piiriin, paitsi, jos olet pitkäaikaistyötön. Ongelma on erityisesti se, että tietojen tutkimisesta ei pidetä erityistä lokia.
Keskiluokan palveluissa asiakkaaseen luotetaan. Logiikka on täsmälleen päinvastainen kuin köyhille suunnatuissa palveluissa, joissa asiakas on edelleen potentiaalinen huijari, kunnes toisin todistetaan”, Kontula sivaltaa.
Bev Skeggs/ kuvakaappaus University of London
Siirtolaisnaiset siivoavat kiireisen keskiluokan sotkut ilman sosiaaliturvaa
Skeggsin mukaan alati turvattomammaksi käyvässä työelämässä häviäjä ei ole vain työväenluokka vaan myös korkeakoulutettu keskiluokka, joka työskentelee parhaillaan itseään hengiltä. Ihmiset tekevät hänestä käsittämättömän pitkiä viikkoja. Joustavuudesta on Skeggsin mielestä tullut nyky-yhteiskuntamme luokkamäärittäjä – se yhdistetään onnistumiseen, keskiluokkaiseen etuoikeuteen. Ja juuri siihen kytkeytyykin hänestä aikamme suurin huijaus.
”Keskiluokkaiset luulevat, että heillä on vapaa tulevaisuus. He kuvittelevat olevansa joustavia ja tekevänsä jotain työläisiä parempaa, vaikka todellisuudessa he vain riistävät itseään.” Joustavan ihmisen koko elämästä tulee yhtä työprojektia."
Skeggs katsoo, että nykyajan ihanneihminen on se, joka ajattelee itseään yksityisyrityksenä. Asioita tehdään ansioluettelo mielessä, ja ihmissuhteet nähdään verkostoitumisena.
Keskiluokan sisäistämän huijauksen keskiössä on Skeggsin mielestä kilpailu.
”Kilpailu ja yhä suurempien palkkioiden hakeminen ajaa ihmisiä, ei se, että he haluisivat tehdä juuri tekemäänsä työtä.” Jotta pääsisimme pahenevasta työspiraalista irti, meidän pitäisi oppia Skeggsin mukaan kilpailemaan vähemmän.
Luokka saa ihmiset ajattelemaan etuoikeuksia, joita heillä on ja joille he eivät voi juurikaan mitään.
Ihmiset haluaisivat kieltää luokan olemassaolon. Tapa, jolla se on muotoiltu, on itse asiassa miltei ”valkoinen” projekti.
Skeggsin mukaan keskiluokkaa palvelevien siirtolaisten määrä on kasvanut todella paljon.
" Voitaisiin väittää, että kokonainen kotipalvelijoiden joukko luodaan uudelleen. Tämän lisäksi se on laitonta työtä, he eivät saa eläkkeitä, he eivät saa sosiaaliturvaa. Heidät palkataan kirjaimellisesti siksi, että he eivät ole laillisia. Mielestäni tämä on suunnaton ongelma."
Keskiluokkainen aikataulutuksen ja järjestyksen arvostus näkyy erityisen hyvin sosiaalityössä. Väestöliiton oppaan mukaan perheen arki ei saa olla vapaasti kelluvaa vaan sen pitää olla joko liikkuvaa tai ankkuroitunutta (Väestöliitto, 2011). Kelluva arki tarkoittaa kodissa aistittavan pysähtyneisyyden tunnun lisäksi tavarakaaosta ja toimimatonta pyykkihuoltoa (Heino, 2011), joka herättää perhetyöntekijän huolen ja velvoitteen varhaiseen puuttumiseen.
Kelluvan arjen käsite ja määritelmä paljastaa, että sosiaalityön asiantuntijat, tutkijat ja suunnittelijat ovat sosiaalityön perustehtävän lisäksi täysin vieraantuneet esim. pääkaupunkiseudun ahtaissa asunnoissa sinnittelevien perheiden arjesta ja elinolosuhteista.
Sosiaalityön professori Brid Featherstone muistuttaa tuloerojen kasvusta vanhemmuuden määrittäjänä:" Keski- ja yläluokkaiset naiset saavat sosiaalisia kontakteja, rahaa ja arvostusta työnsä kautta ja voivat aina ostaa itsensä ulos vaikeuksistaan: he voivat ostaa aikaa, hyvinvointia, lapsenhoitoapua ja yksityisyyden takaavia palveluita. Köyhien äitien arvostus, hyvinvointi ja identiteetti taas määrittyy monitoroidun äitiyden, puutteellisten olosuhteiden ja puutteellisten ja toimimattomien julkisten palveluiden kautta".
Likaiset tunteet: kätketty, hillitty ja ylevöitetty vs. avoin ja näkyvä viha
Sama erottelu vallitsee sosiaalityössä, jossa avointa tunteiden kokemista pidetään häpeällisenä vain asiakkaille varattuna heikkoutena ja ammattitaidottomuutena.
Mikko Mäntysaaren mukaan ammatillisuusihanteeksi nostettu empatia on pohdintaa edellyttävää ymmärrystä toisen tunteista erotuksena epäammattimaisena pidetystä myötäelävästä sympatiasta, kanssakärsimisestä.
Sympatiaa osoittava ihminen samaistuu, tuntee, jakaa ja osallistuu kanssaihmisen tunteisiin, joka ei sosiaalityön oppikirjojen mukaan ole hyvä lähtökohta auttamistyölle. Tieteellisen kirjoittamisenkin normina mainitaan usein, ettei tekstissä tule esiintyä persoonapronominia “minä” saati kirjoittajan tunteita.
Ammatillinen kasvaminen merkitsee sitä, että auttamistyötä tekevä ihminen tukahduttaa itsestään säälin ja sympatian niin pitkälle kuin mahdollista ja ryhtyy empaattiseksi, hillityksi asiantuntijaksi, jota asiakas ei kuitenkaan "vedätä". Vedätetyksi joutuminen; asiakkaan tunteisiin osallistuminen ja omien tunteiden avoin kokeminen ikäänkuin tahraa sosiaalityön tieteenalana ja sosiaalityöntekijän maineen asiantuntijana.
Skeggsin mukaan luokkasuhteet rakentuvat tällä hetkellä vihan kautta.
Koska sosiaalityön palvelujärjestelmät ja toimintakäytännöt on luotu työntekijöiden edunvalvontaan eikä asiakkaille, ainoaksi vastavuoroisuuden alueeksi jäävät tunteet.
Sosiaalityössä vastavuoroista tuntuu olevan pääasiassa viha, joka syntyy kun hyväosaiset keskiluokkaiset naiset alkavat auttamisen sijaan kontrolloida ja tylyttää työväenluokkaisia, huono-osaisia äitejä.
Sosiaalityöntekijöiden viha ja vihapuhe perustuu kätketylle ja kielletylle kostonhimolle, joka piilottaa vihan subjektin ja objektin. Sosiaalityöntekijän tunne "minä vihaan tuota ämmää joka ei toimi/ toiminut kuten haluan " kääntyy muotoon " meillä on herännyt huoli lapsesta, jonka edun viranomaisvastainen äiti vaarantaa". Kosto kohdistuu Talio- periaatteen vastaisesti myös kostonkohteen perheeseen ja laajenee kostettavaa loukkausta/vääryyttä laajemmaksi kattaen nykyhetken lisäksi tulevaisuuden (120 vuotta arkistoitavat asiakaskirjaukset) ja sosiaalityöntekijä- asiakas- suhteen lisäksi lapsi-vanhempi- suhteen ja niin lapsen kuin vanhemman sosiaaliset suhteet, terveydenhoidon ja vakuutusturvan. Tyypillinen huostaanoton perustelu on: "Asiakkaan viranomaisvastaisuus on osoitus psyykkisestä häiriintyneisyydestä, joka vaarantaa lapsen kasvua ja kehitystä- haetaan huostaanottoa lapsen ja vanhemman vastustuksesta huolimatta."
Suurin osa ihmisistä samaistaa itsensä keskiluokkaan kuuluvaksi. Sosiaalinen eriarvoisuus on kuitenkin kasvanut 1990-luvun lamavuosien jälkeen. Mahdollisuudet itsensä toteuttamiseen ja erilaisiin resursseihin ovat yhä harvemman ulottuvilla.
Sipilän mukaan syrjäyttäminen on nyt tavallaan yhteiskuntamme ydintoimintaa, sillä kilpailuyhteiskuntaa ei olisi ilman voittajia ja häviäjiä. Eniten tästä kärsivät häviäjien lapset: lastensuojelun asiakkaat.
– Ei valinnan yhteiskunnassa ole todennäköistä tehdä sellaisia valintoja, että hyväosaiset aikuiset ryhtyisivät välittämään toisten lapsista.
Filosofit ja sosiaalipsykologit ovat jo kauan varoittaneet, että ihmisen näkeminen ja kohtelu vain negatiivisena pidetyn tai riskiksi koetun asian esim. heikkouden tai puutteen kautta on ihmisyyden häpäisyä ja väkivaltaa, joka tuottaa vaarallisia itsensätoteuttavia profetioita ja romuttaa yhteiskuntarauhan.
​Lastentarhanopettajatkin osaavatkin jo erottaa syyllisyyden ja häpeän ja opettaa lapsille, ettei yksi puute tai virhe tee koko lapsesta puutteellista ja virheellistä. Lastensuojelussa erotusta ei ole vielä sisäistetty. Päinvastoin, oletettujen ja olemuksellistettujen puutteiden ja virheiden, symbolisen lian kuvitellaan vieläpä periytyvän ylisukupolvisesti.
Hänninen Pihla (2018) Pesä liassa, Tulva 1/ 2018
Puustinen Liina (2010) Kuolenko minä seuraavaksi? Vihan ja pelon kierrätystä Kauhajoen koulusurmaajan kuvan vastaanotossa. Media & viestintä 33(2010): 4, 43–599
https://blogs.helsinki.fi/lukeva-kristiina/2010/01/04/sara-ahmed-strange-encounters-2000/
https://www.tylkkari.fi/tiede/luokan-kasitteen-paluu
http://www.megafoni.org/arvostus-ja-vastarinta/
https://www.lokakuunliike.com/maria-syvaumllaumln-blogi/kunnon-vanhemman-standardi
https://www.lokakuunliike.com/ll-uutiset/syrjaytymispuheen-paradoksit-osa-1